
Szigetvár zsidó közössége a dualizmus korában 1867-1914.

Szigetváron egykor létezett egy igen nagy számú zsidó közösség, amely a Holokausztban megsemmisült. A visszatértek nagy része elhagyta a várost, az itt maradtak leszármazottai sem vállalják származásukat. A közösség emléke szép lassan elkezdett feledésbe merülni; a város mai lakóiban már csak egy igen leegyszerűsített kép él a zsidóságról, amely csak részben fedi a valóságot. Ezen dolgozatom célja bemutatni a szigetvári zsidóság dualizmus kori társadalmi tagozódását, foglalkozásbeli megoszlásukat, tevékenységüket, szerepvállalásukat Szigetvár gazdasági, társadalmi-közösségi és szellemi-kulturális életében, feltárni a helyi zsidóság sokszínűségét és ezáltal árnyaltabbá tenni a mai kor emberében élő képet, egyúttal feleleveníteni emlékezetüket.



